**ANEXA Nr. 11 la STATUTUL COMUNEI POIANA MĂRULUI**

**Bunurile din patrimoniul unității administrativ-teritoriale**

În comuna Poiana Mărului se respectă principiul pluralismului formelor de proprietate în sensul coexistenţei proprietăţii publice (a statului, a judeţului şi a comunei) cu proprietatea privată a persoanelor fizice sau juridice.

Proprietatea comunei este formată din proprietatea publică şi proprietatea privată.

Proprietatea publică a comunei este formată din:

1. drumurile comunale, drumurile vicinale din pământ și piatră dispuse cu precădere pe dealuri, străzile din vatra satului, poduri, podeţe, garduri;
2. reţele de alimentare cu apă, canalizare, staţie de epurare a apelor uzate cu instalaţiile, construcţiile şi terenurile aferente;
3. păduri, terenurile şi clădirile în care îşi desfăşoara activitatea consiliul local şi primăria, precum şi instituţiile publice de interes local, cum sunt: şcolile, grădiniţa, căminul cultural, biblioteca, monumentul eroilor;
4. terenurile cu destinaţie forestieră, dacă nu fac parte din domeniul privat al statului şi dacă nu sunt proprietatea persoanelor fizice ori a persoanelor juridice de drept privat;
5. alte bunuri de utilitate publică, aflate în proprietatea comunei fie imobile sau mobile;

Inventarul bunurilor care alcătuiesc domeniul public al Comunei se întocmeşte şi se actualizează de către comisia specială, constituită în conformitate cu prevederile Legii nr. 213/1998 şi cu normele metodologice de aplicare a acesteia şi se însuşeşte prin hotărâre a consiliului local. Orice modificare cu privire la înregistrarea şi regimul juridic sau tehnic al bunurilor, care atestă dreptul de proprietate respectiv categoria de folosinţă a acestora, se aprobă, cu justificările corespunzătoare, prin hotărâre a consiliului local, în condiţiile legii. Inventarierea bunurilor se face anual.

Bunurile care alcătuiesc domeniul public al comunei sunt imprescriptibile, insesizabile şi inalienabile.

Proprietatea privată a comunei Poiana Mărului este formată din acele bunuri care au fost dobândite de aceasta pe căile prevăzute de lege şi care nu sunt cuprinse în lista bunurilor care alcătuiesc domeniul public al unităţii administrativ- teritoriale.

Trecerea bunurilor comunei din domeniul public în domeniul privat al acesteia sau invers poate fi aprobată, în condiţiile legii, numai de către consiliul local, prin adoptarea de hotărâri în acest sens.

Hotărârile pe care consiliul local le ia cu privire la administrarea sau operaţiunile privind bunurile care alcătuiesc domeniul public sau privat al comunei (de patrimoniu), se adoptă cu votul a două treimi din numărul consilierilor în funcţie.

Răspunderea privind inventarierea, gestionarea, utilizarea eficientă, paza şi asigurarea integrităţii bunurilor care alcătuiesc domeniul public sau privat al comunei revine primarului şi viceprimarului prin delegare de atribuţii de către primar.

Reconstituirea sau constituirea dreptului de proprietate privată asupra terenurilor, se realizează cu respectarea condiţiilor şi procedurilor stabilite prin legislaţia în vigoare. Comisia locală de stabilire a dreptului de proprietate asupra terenurilor îşi exercită competenţele în limitele stabilite de lege.

Fiecare persoană fizică sau juridică este obligată să-şi declare şi să probeze proprietăţile pe care le deţine pe raza comunei Poiana Mărului, pentru a fi înregistrate în evidenţele fiscale şi agricole ale primăriei. Orice modificare survenită cu privire la regimul juridic al proprietăţilor va fi, de asemenea, adusă la cunoştinţă şi probată cu acte, compartimentelor de specialitate ale administraţiei publice locale pentru a fi operate corespunzător. Proprietaţile deţinute în alte unităţi administrativ teritoriale se declară la primăriile respective, asupra acestora fiind informată şi primăria locală.

În comuna Poiana Mărului, proprietatea privată dobândită licit este garantată şi ocrotită în mod egal de lege, indiferent de titular. Caracterul licit al dobândirii dreptului de proprietate asupra terenurilor şi altor imobile în condiţiile aplicării eronate a legilor proprietăţii poate fi constatat numai de către instanţa de judecată sau, după caz, de către autoritatea care a emis actul de proprietate în cauză.

Acţiunea în instanţă, respectiv sesizarea autorităţilor emitente cu privire la situaţiile prevăzute la aliniatul precedent poate fi făcută de orice persoană care justifică un interes sau de către primar, respectiv de către viceprimar, în condiţiile legii.

Pe raza comunei, dobândirea dreptului de proprietate şi înstrăinarea bunurilor se realizează pe căile şi în condiţiile stabilite de lege.

Concesionarea, închirierea, darea în administrare şi delegarea gestiunii unor bunuri sau servicii publice se face numai prin licitaţie publică, pe baza unor studii de oportunitate care justifică un interes major al comunităţii locale, în condiţiile legii.

Se interzice supunerea spre aprobare a consiliului local a proiectelor de hotărâre care vizează probleme de patrimoniu fără asigurarea transparenţei decizionale. În cazul vânzărilor de terenuri este obligatorie consultarea cetăţenilor prin organizarea adunărilor publice, înainte de adoptarea hotărârilor consiliului local privind scoaterea la licitaţie a imobilelor în cauză.

Inventarul bunurilor aflate în patrimoniul comunei se desfășoară anual, fiind înscrise în contabilitatea Primăriei, ulterior fiind însușite prin Hotărâre a Consiliului Local.

Inventarul bunurilor imobile din domeniul public al comunei sunt publicate în Monitorul oficial al României, nr.671 bis, anexa nr. 37, aprobate prin HCL nr. 25/08.11.1999.

Valoarea bunurilor care alcătuiesc domeniul public al comunei este de 45.847.967,23 lei. Fondul bunurilor care alcătuiesc domeniul privat al comunei este de 918.139,44 lei.